**Doložka prednosti**

**medzinárodnej zmluvy pred zákonmi**

**(čl. 7 ods. 5 ústavy)**

1. **Gestor zmluvy:** Ministerstvo zahraničných vecí Slovenskej republiky
2. **Názov zmluvy:** Rozhodnutie Európskej rady, ktorým sa mení a dopĺňa článok 136 Zmluvy o fungovaní Európskej únie v súvislosti s mechanizmom pre stabilitu pre členské štáty, ktorých menou je euro
3. **Účel a predmet zmluvy a jeho úprava v právnom poriadku Slovenskej republiky:**

Mechanizmus pre stabilitu bude predstavovať nástroj potrebný na riešenie takých prípadov rizika pre finančnú stabilitu eurozóny ako celku, aké nastali v roku 2010, a pomôže tak zachovať ekonomickú a finančnú stabilitu Únie ako takej. Európska rada sa na zasadnutí 16. a 17. decembra 2010 dohodla, že vzhľadom na to, že tento mechanizmus je určený na zabezpečenie finančnej stability eurozóny ako celku, článok 122 odsek 2 Zmluvy o fungovaní EÚ už nebude na tento účel potrebný. Hlavy štátov a predsedovia vlád sa preto zhodli, že sa na tento účel nebude používať.

Dôvodom predloženia materiálu do vnútroštátneho schvaľovacieho procesu zavŕšeného ratifikáciou je skutočnosť, že hoci Ústava SR výslovne neupravuje proces schvaľovania rozhodnutí Európskej rady, ktorými sa mení primárne právo EÚ, prijaté rozhodnutie má za cieľ zmenu prezidentskej medzinárodnej zmluvy (Zmluva o fungovaní EÚ), a preto je pri jeho vnútroštátnom schvaľovaní nevyhnutné dodržať postup identický ako v prípade prezidentskej medzinárodnej zmluvy.

S ohľadom na uvedené je nevyhnutné na toto rozhodnutie nazerať rovnako ako na medzinárodnú politickú zmluvu podľa článku 7 odsek 4 Ústavy SR, a preto je potrebné, aby bol pred ratifikáciou vyslovený súhlas Národnej rady SR. Súčasne je nevyhnutné rozhodnutie Európskej rady ponímať rovnako ako medzinárodnú zmluvu, na ktorej vykonanie nie je potrebný zákon podľa článku 7 odsek 5 Ústavy SR.

1. **Priama úprava práv alebo povinností fyzických osôb alebo právnických osôb:**

Neobsahuje.

1. **Úprava predmetu medzinárodnej zmluvy v práve EÚ:**

V práve EÚ je predmet upravený v kapitole 4 Hlavy VIII Zmluvy o fungovaní EÚ.   
Súlad s právom EÚ: úplná zhoda.

1. **Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

medzinárodná politická zmluva.

1. **Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):**

zmluva, na vykonanie ktorej nie je potrebný zákon.

1. **Dopady prijatia medzinárodnej zmluvy, ktorá má prednosť pred zákonmi, na slovenský právny poriadok:**

Vzhľadom na priamu použiteľnosť a prednosť pred zákonmi nie je potrebné zrušiť alebo adaptovať z dôvodu duplicity žiadny právny predpis.